Lietuvos ir Šiaurės Makedonijos santykiai

Lietuvos ir Šiaurės Makedonijos santykiai – dvišaliai tarptautiniai santykiai tarp Lietuvos ir Šiaurės Makedonijos.

Lietuva Šiaurės Makedoniją pripažino 1992 m. birželio 25 d., o diplomatiniai santykiai užmegzti 1995 m. liepos 11 d.

Abi šalys yra Jungtinių Tautų, NATO, kitų tarptautinių organizacijų narės. Šiaurės Makedonija siekė narystės ES, kurios nare yra Lietuva.

Lietuvai atstovauja nepaprastasis ir įgaliotasis ambasadorius, reziduojantis Kroatijoje. Skopjė veikia Lietuvos garbės konsulatas. Makedonijai atstovauja nepaprastasis ir įgaliotasis ambasadorius, reziduojantis Lenkijoje.

Lietuvoje 2021 m. pradžioje gyveno 22 Šiaurės Makedonijos piliečiai.

Seime veikia Tarpparlamentinių ryšių su Vakarų Balkanų šalimis (Kroatijos Respublika, Albanijos Respublika, Šiaurės Makedonijos Respublika, Juodkalnija, Serbijos Respublika, Bosnija ir Hercegovina, Kosovo Respublika) grupė (dabartinė pirmininkė – Laima Liucija Andrikienė (TS-LKD)).

Santykių istorija

Ankstyvieji kontaktai 
Tarpukario Vilniuje veikė kavinė „Jugoslavija“, kurią įkūrė iš Makedonijos atvykęs Zdravko Boškovas.

Santykiai po 1991 m. 
Lietuva Šiaurės Makedoniją pripažino 1992 m. birželio 25 d., praėjus kiek daugiau nei 9 mėnesiams po šios nepriklausomybės paskelbimo. Diplomatiniai santykiai tarp šalių užmegzti 1995 m. Tais pačiais metais Šiaurės Makedonija Lietuvai paskyrė ambasadorių (rezidavo Lenkijoje). 2003 m. dalyvavo ES karinėje operacijoje Šiaurės Makedonijoje CONCORDIA. 2007 m. vizito Slovėnijoje metu Lietuvos ministras pirmininkas Gediminas Kirkilas susitiko su Šiaurės Makedonijos ministru pirmininku Nikola Gruevski.

Pasirašytos trys dvišalės sutartys: sutartis dėl pajamų bei kapitalo dvigubo apmokestinimo išvengimo ir mokesčių slėpimo prevencijos (pasirašyta 2007 m., ratifikuota 2008 m.), susitarimas dėl investicijų skatinimo ir apsaugos (2011 m.), susitarimas dėl tarptautinio vežimo keliais (2019 m.)

2012 m. su oficialiu vizitu Lietuvoje lankėsi Šiaurės Makedonijos prezidentas Gjorge Ivanov. 2013 m. liepos 8 d. su Lietuvos verslo konfederacijos atstovais susitiko Lietuvoje besilankantis Šiaurės Makedonijos ministras pirmininkas Nikola Gruevski, Informacinės visuomenės ir administracijos ministras Ivo Ivanovski bei Ekonomikos viceministras Hristijan Delev.
2020 m. Lietuvos užsienio reikalų ministras Linas Linkevičius kartu su Lenkijos ir Latvijos ministrais lankėsi Šiaurės Makedonijoje, kur susitiko su prezidentu Stevo Pendarovskiu, premjeru Oliveriu Spasovskiu, užsienio reikalų ministru Nikola Dimitrovu.

Švietimo, mokslo, sporto ir technologiniai mainai ir kultūrinis bendradarbiavimas 
Lietuvos ir Šiaurės Makedonijos vyrų futbolo rinktinės iki 2021 m. gruodžio yra tarpusavyje sužaidusios dvejas rungtynes, kurių dvejas laimėjo Lietuvos rinktinė, vienerias – Šiaurės Makedonijos rinktinė.

Lietuvoje vykusiame 2011 m. Europos krepšinio čempionate Makedonijos krepšinio rinktinė ketvirtfinalyje eliminavo Lietuvos rinktinę.

Ekonominiai santykiai 
2020 m. duomenimis, prekybos apyvarta tarp Lietuvos ir Šiaurės Makedonijos siekė 6,6 mln. eurų, o Šiaurės Makedonija buvo 97-a pagal prekybos apimtis Lietuvos prekybos partnerė.

Prekybos balanse vyrauja eksportas iš Lietuvos į Šiaurės Makedoniją.
 	
 Eksportas sudaro 3,6 mln. eurų; Šiaurės Makedonija yra 101-a pagal prekybos apimtis eksporto partnerė.
 Importas sudaro 3 mln. eurų; Šiaurės Makedonija yra 77-a pagal prekybos apimtis importo partnerė. Daugiausiai importuojamos prekės: valgomosios daržovės ir kai kurie šakniavaisiai (30%), dirbiniai iš geležies ar plieno (25%), vaisiai, riešutai (12%), gaminiai iš mėsos, žuvies arba vėžiagyvių (8%), stiklas ir jo dirbiniai (7%).

Tiesioginių investicijų tarp abiejų šalių 2020 m. nebuvo.

Lietuva ir Šiaurės Makedonija per Centrinę projektų valdymo agentūrą įgyvendina ES Dvynių projektą Šiaurės Makedonijoje kartu su Lietuvos Respublikos finansų ministerija ir Nacionaline mokėjimo agentūra prie Žemės ūkio ministerijos bei Makedonijos Respublikos finansų ministerija.

Pilietiniai mainai

Pasiuntinių ir ambasadorių sąrašas

Pasiuntiniai Lietuvai 
Sąrašas nėra baigtinis
 1995 m. – Tihomir Ilievski, pirmasis Makedonijos ambasadorius Lietuvai (rezidavo Varšuvoje)
 2006–2008 m. (?) – Dimko Kokaroski
 nuo 2021 m. – Vasil Panovski (reziduoja Varšuvoje)

Pasiuntiniai Šiaurės Makedonijai 
 2007–2008 m. – Darius Jonas Semaška, pirmasis Lietuvos ambasadorius Makedonijai (rezidavo Budapešte)
 2011-2013 m. – Renatas Juška
 2014-2019 m. – Rasa Kairienė
 nuo 2019 m. – Jūratė Raguckienė (reziduoja Zagrebe)

Šaltiniai

Nuorodos 
 Šiaurės Makedonija | Dvišaliai ekonominiai ryšiai su užsienio šalimis | Prekybiniai ekonominiai santykiai | Ekonominė diplomatija | Lietuvos Respublikos užsienio reikalų ministerija (urm.lt) 
 Šiaurės Makedonija | Dvišalis bendradarbiavimas | Lietuva regione ir pasaulyje | Užsienio politika | Lietuvos Respublikos užsienio reikalų ministerija (urm.lt) 

Lietuvos diplomatiniai santykiai
Šiaurės Makedonija